Doložka prednosti medzinárodnej zmluvy pred zákonmi (čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky

2. Názov zmluvy:  Dodatok č. 1 k Dohode medzi vládou Slovenskej republiky a vládou Republiky Slovinsko o medzinárodnej cestnej doprave (ďalej len “dodatok”). Miesto a dátum podpisu budú dohodnuté diplomatickou cestou.

3. Účel a predmet zmluvy a jeho úprava v legislatíve Slovenskej republiky:  Účelom dodatku je vykonať zmeny čl. 8 a 11 Dohody medzi vládou Slovenskej republiky a vládou Republiky Slovinsko o medzinárodnej cestnej doprave, podpísanej 21. júla 1994 v Bratislave (Oznámenie Ministerstva zahraničných vecí Slovenskej republiky č. 20/1996 Z. z.). Nový čl. 8 umožní zmiešanej komisii rozhodnúť, ktoré prepravy nepodliehajú povoleniu. Ustanovenia čl. 11 oslobodzujú dopravcov oboch štátov od povinnosti platenia daní a poplatkov z vlastníctva a prevádzkovania vozidiel na území druhého štátu pri vykonávaní medzinárodnej cestnej osobnej a nákladnej dopravy podľa uvedenej dohody, od cla, daní a iných platieb za palivo obsiahnuté v pevne zabudovaných nádržiach a od cla za náhradné dielce dočasne dovezené do štátu na účely opravy poškodeného vozidla. Legislatíva Slovenskej republiky upravuje tieto vzťahy v zákone Národnej rady Slovenskej republiky č. 168/1996 Z. z. o cestnej doprave v znení neskorších predpisov, v zákone Národnej rady Slovenskej republiky č. 87/1994 Z. z. o cestnej dani v znení neskorších predpisov, v zákone č. 238/2001 Z. z. Colný zákon v znení neskorších predpisov.

4. Priama úprava práv alebo povinností fyzických osôb alebo právnických osôb: Dodatok priamo upravuje práva alebo povinnosti fyzických osôb alebo právnických osôb v čl. 1 a 2.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred 
    ratifikáciou súhlas Národnej rady Slovenskej republiky): Dodatok je medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb a pred jeho ratifikáciou sa vyžaduje súhlas Národnej rady SR. 

6. Kategória zmluvy podľa čl. 7 ods. 5 Ústavy Slovenskej republiky (má prednosť pred 
    zákonmi): Dodatok priamo zakladá práva alebo povinnosti fyzických osôb alebo právnických osôb a na jeho vykonanie nie je potrebný zákon a podľa čl. 7 ods. 5 Ústavy Slovenskej republiky má prednosť pred zákonmi. Dodatok sa uzaviera s cieľom oslobodenia slovenských a slovinských dopravcov pri vykonávaní dopravy na území druhého štátu od platenia cestnej dane.

7. Dosahy prijatia medzinárodnej zmluvy, ktorá má prednosť pred  zákonmi, 
    na slovenský právny poriadok: Na vykonávanie tejto medzinárodnej zmluvy  nie je potrebné meniť ani prijať žiadny predpis. Dodatok sa týka týchto  zákonov:                                                               
-   zákon Národnej rady Slovenskej republiky č. 87/1994 Z. z. o cestnej dani v znení 
     neskorších predpisov (§§ 4, 7, 21),
-  zákon č. 238/2001 Z. z. Colný zákon v znení neskorších predpisov (§§16, 276-279), Vyhláška MF SR  č.17/1994 Z. z. o oslobodení tovaru od dovozného cla v znení neskorších predpisov (§§ 112, 157-160),
-   zákon Národnej rady Slovenskej republiky č. 168/1996 Z. z. o cestnej doprave v znení  
     neskorších predpisov (§§ 23, 25, 26),
-   zákon č. 455/1991 Zb. o živnostenskom podnikaní (živnostenský zákon) v znení neskorších    predpisov (§ 73).